Engeland kies Archer, Brook vir SA safariHarry Brook op die voorvoet. Foto: Aamir Qureshi/AFP. Engeland het sy toergroep vir die span se eendagkrieket-safari na Suid-Afrika bekendgemaak. Die Engelsmanne sal so tussen die SA20-toernooi deur drie vyftigboulbeurtwedstryde teen die Proteas speel. Jos Buttler sal weer eens die kapteinskapleisels vasvat, terwyl die opwindende Harry Brook ook ŉ kans kry om sy stempel in dié formaat van die spel af te druk. Die 23-jarige kolwer het amok in die toetsreeks teen Pakistan gemaak en sy 468 lopies het ŉ deurslaggewende rol in Engeland se reeksoorwinning van 3-0 gespeel. Dan maak Jofra Archer ook weer sy terugkeer na die nasionale opset. Die 27-jarige blits was Engeland se beste bouler in die 2019-Wêreldbekertoernooi en hy het gereeld kolwers met sy aggressiewe boulwerk laat bontstaan. ŉ Seer rug en elmboog het hom egter geruime tyd langs die veld gehou, maar hy het onlangs weer sy terugkeer in ŉ opwarmingswedstryd teen die Engeland-toetsspan in Abu Dhabi gemaak. Hy het die spoedkrane oopgedraai en terstond vir Zak Crawley met ŉ opslagbal raakgeboul. Sy aflewerings is teen 145 km/h gemeet, maar Crawley sal waarskynlik getuig dat dit selfs vinniger was. Archer sal ook in ŉ paar wedstryde vir die MI Cape Town-elftal te siene wees waar hy ŉ gedugte snelboulervennootskap met Kagiso Rabada kan vorm. Die eerste wedstryd van Engeland se toer na Suid-Afrika begin op 27 Januarie in Bloemfontein. Engeland: Jos Buttler (kaptein), Moeen Ali, Jofra Archer, Harry Brook, Sam Curran, Ben Duckett, Dawid Malan, Adil Rashid, Jason Roy, Phil Salt, Olly Stone, Reece Topley, David Wiley en Chris Woakes. Jof's back! He's part of our 14-strong squad for England Men's ODI tour of South Africa in January ???????????????????????????????????? See the squad ⬇️ — England Cricket (@englandcricket) December 22, 2022